એટલે ચોંકવાના ચેપથી પ્રેરાયેલી વિશાખાએ પણ સહજ પ્રતિક્રિયાથી પોતાની જગાએથી જરા બાજુ પર ખસીને ઝડપથી ગરદન ઘૂમાવીને પાછળ જોયું. પહેલાં તો વચ્ચે આવી ગયેલી હાથલારી અને વેગન-આરની હાજરીથી બેખર વિશાખાને પહેલાં તો વિલી ન દેખાયો એટલે તેણે આજુબાજુ નજર ફેરવી. એ જ ક્ષણે વેગન-આરની સામેની તરફ કશીક ઝપાઝપી કે હડબડાટી થતી હોય એમ ગાડીના હુડ પરથી કેટલાંક માથાં આમતેમ હલતાં દેખાયા. ફિલ્મિંગ કરેલાં ગ્લાસની આરપાર કોઈક આદમીને ઊંચક્યો હોવાનો આછો ખ્યાલ તેને આવ્યો એટલે તેણે આંખો ઝીણી કરી. એ જ ઘડીએ પાછલી સીટમાં લાંબા કદના વિલીને સમાવવા કમરમાંથી ઊંચકવો પડ્યો એટલે વિશાખાની રાડ ફાટી ગઈ.